Nattlysmøll

Mompha

Nattlysmøll (Momphidae) er en liten gruppe av sommerfugler som hører til den store gruppen Gelechioidea. De blir noen ganger regnet som en undergruppe av sekkmøll (Coleophoridae). De aller fleste artene av nattlysmøll lever på planter i mjølkefamilien (Onagraceae), også kalt nattlysfamilien. Alle artene som er funnet i Norge lever enten på geitrams (Chamerion angustifolium) eller på arter i mjølke-slekten (Epilobium spp.).

 Utseende 
Små (vingespenn 6 – 22 mm) møll, mer eller mindre brunspraglete, med lange, smale vinger. Kroppen er temmelig kort og trinn, hodet forholdsvis lite med lange, fremoverrettede labialpalper. Antennene er trådformede og ganske tynne, noe kortere enn forvingene. Forvingene er lange og smale, avrundede i spissen, med korte hårfrynser langs ytterkanten og lange i den ytterste halvdelen av bakkanten. På farge er det brune, rødlige eller grå, vanligvis med hvite eller metalliske tverrbånd eller flekker. Noen har utstående skjelltufser langs forvingens bakkant, som står opp som "vorter" når sommerfuglen hviler. Bakvingene er smale, tilspissede, med hårfrynser som er omtrent tre ganger så lange som vingemembranens bredde. Beina er middels lange. Larvene er trinne med korte bein.

 Levevis 
Larvene lever i skudd, stengler eller i galler som de forårsaker på vertsplantene. 70 % av artene lever på arter i mjølkefamilien, dette gjelder alle artene som er funnet i Norge. I Norden er det eneste unntaket Mompha miscella, som lever på solrose (Helianthemum).
 Noen norske arter 
Mompha idaei er den største arten i Norge, de smale vingene kan ha et vingespenn på over 2 cm. Denne lysebrune arten lever på geitrams og finnes over hele Norge bortsett fra Vestlandet.
Mompha langiella er ganske liten (vingespenn 10 – 11 mm), ensfarget mørkegrå med silkeaktig glans bortsett fra en liten, hvit flekk i forvingen. Finnes nord til Møre og Romsdal, går på geitrams og er ofte meget tallrik om høsten i nærheten av næringsplanten.
Mompha locupletella er brunoransje med sølvfargede flekker på vingene og er dermed en av de mer fargerike artene. Funnet over hele Norge, lever på geitrams.
Mompha conturbatella er mørkegrå, spraglet, med et bredt, hvitt tverrbånd nær vingespissen. Vanlig over hele landet, på geitrams.

 Systematisk inndeling / norske arter 

 Ordenen sommerfugler, Lepidoptera Linnaeus, 1758
 Gruppen Glossata – Homoneura
 Gruppen Coelolepida
 Gruppen Myoglossata
 Gruppen Neolepidoptera
 Gruppen Heteroneura
 Gruppen Eulepidoptera
 Gruppen Ditrysia
 Overfamilien Gelechioidea
 Familien nattlysmøll, Momphidae
 Slekten Mompha Hübner, 1825
 Mompha miscella (Denis & Schiffermüller, 1775) – finnes i Sverige, ikke i Norge
 Mompha idaei (Zeller, 1839)
 Mompha langiella (Hübner, 1796)
 Mompha locupletella (Denis & Schiffermüller, 1775)
 Mompha raschkiella (Zeller, 1838)
 Mompha conturbatella (Hübner, 1819)
 Mompha lacteella (Stephens, 1834)
 Mompha divisella Herrich-Schäffer, 1854
 Mompha sturnipennella (Treitschke, 1833)
 Mompha subbigstrigella (Haworth, 1828)
 Mompha epilobiella (Denis & Schiffermüller, 1775)
 Kilder 
 Nettsiden Svenska Fjärilar, med bildegalleri: 
 Aarvik, L., Berggren, K. og Hansen, L.O. (2000) Catalogus Lepidopterorum Norvegiae. Lepidopterologisk Arbeidsgruppe, Zoologisk Museum, Universitetet i Oslo, og Norsk institutt for skogforskning, Ås. ISBN 82-995095-1-3
 Nettsiden Norges sommerfugler: 
 Eksterne lenker 


Kategori:Sommerfugler
Kategori:Sommerfugler formelt beskrevet i 1857
Kategori:Dyr formelt beskrevet av Gottlieb August Herrich-Schäffer